แบงก์งงเศรษฐกิจดีดีแต่"หนี้เสีย"พุ่ง
นายแบงก์งง เศรษฐกิจดี แต่หนี้เสียเพิ่มไม่หยุด ทั้งสินเชื่อบ้าน สินเชื่อบุคคล โดนถ้วนหน้า
15 เม.ย. 2556

นายแบงก์งง เศรษฐกิจดี แต่หนี้เสียเพิ่มไม่หยุด ทั้งสินเชื่อบ้าน สินเชื่อบุคคล โดนถ้วนหน้า 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ขณะนี้เกิดความผิดปกติขึ้นในระบบเศรษฐกิจ เพราะเศรษฐกิจในภาพรวมยังมีการขยายตัวดีมาก จนกระทรวงการคลังและธนาคารแห่งประเทศไทย (ธปท.) ก็ปรับประมาณการขยายตัวของเศรษฐกิจขึ้น แต่กลับเกิดหนี้เสียของสินเชื่อรายย่อยเพิ่มสูงขึ้นสวนทางกัน 
นายบุญทักษ์ กล่าวว่า ตั้งแต่ไตรมาสสุดท้ายของปีที่ผ่านมากลุ่มลูกค้ารายย่อยของธนาคาร ได้แก่ สินเชื่อที่อยู่อาศัย สินเชื่อบัตรเครดิต และสินเชื่อส่วนบุคคลเริ่มผิดนัดชำระหนี้เพิ่ม ส่งผลให้เป็นหนี้ที่ไม่ก่อให้เกิดรายได้ (เอ็นพีแอล) ในไตรมาสแรกจึงเพิ่มขึ้นเล็กน้อย แม้จะคิดเป็นสัดส่วนไม่มากของเอ็นพีแอลทั้งหมด แต่ก็เป็นสัญญาณที่ไม่ดี 
“ปกติเอ็นพีแอลจะเกิดตอนเศรษฐกิจย่ำแย่ แต่ขณะนี้กลับเกิดขึ้นในช่วงที่เศรษฐกิจดี ตอนนี้การจ้างงานก็เยอะ คนไม่ได้ตกงาน ค่าจ้างขั้นต่ำก็ปรับขึ้นเป็นวันละ 300 บาท จึงตั้งข้อสังเกตได้ว่าลูกค้ารายย่อยหาเงินไม่เพียงพอต่อรายจ่าย หรืออาจเกิดจากการใช้จ่ายเกินตัว สะท้อนวินัยทางการเงินส่วนบุคคลและปริมาณหนี้ครัวเรือนสูงขึ้นจริง ตามที่ ธปท.เป็นห่วง” นาย บุญทักษ์ กล่าว 
การแก้ปัญหาของธนาคารขณะนี้สำหรับลูกค้าใหม่ธนาคารจะเริ่มคัดกรองมากขึ้น พิจารณาความสามารถในการชำระหนี้ หากรายใดเป็นเอ็นพีแอลแล้วจะติดตามใกล้ชิด ซึ่งธนาคารก็ได้ติดตามตั้งแต่วันแรกที่เริ่มผิดนัดชำระหนี้ และธนาคารยังไม่มีนโยบายเปลี่ยนแปลงแผนการขยายสินเชื่อกลุ่มลูกค้ารายย่อย 
ปัจจุบันฐานสินเชื่อคงค้างกลุ่มลูกค้ารายย่อยอยู่ที่ 18% ถือว่าขนาดยังเล็ก ในขณะที่เอ็นพีแอลสิ้นปี 2555 ลดลงอยู่ที่ 3.75% ของสินเชื่อรวม จากสิ้นปี 2554 อยู่ที่ 5.24%
นายบุญทักษ์ กล่าวว่า สิ่งที่น่ากังวลในปีนี้คือสถานการณ์ต่างประเทศ เพราะเศรษฐกิจไทยเล็กมาก สถานการณ์ต่างประเทศที่ผันผวนจะส่งผลให้สภาพคล่องไหลเข้าไทยมากขึ้น ทำให้น่ากังวลเรื่องภาวะฟองสบู่ ขณะที่เศรษฐกิจโดยรวมของไทยยังไปได้ดี